b"\n_START_ARTICLE_\nS\xc3\xb2l (dret)\n_START_SECTION_\nDret de propietat\n_START_PARAGRAPH_\nLa propietat \xc3\xa9s el dret de gaudir i disposar d'una cosa, sense m\xc3\xa9s limitacions que les establertes en les lleis. El propietari d'una cosa t\xc3\xa9 acci\xc3\xb3 contra qui la tingui o la posseeixi, per reivindicar-la._NEWLINE_El Dret de propietat \xc3\xa9s el m\xc3\xa9s important dels drets que radiquen en les coses, ja que la resta de drets sobre les coses deriven d'ell doncs, en l'esfera jur\xc3\xaddica, es presenten com a restriccions o limitacions a l'exercici de les facultats de la propietat._NEWLINE_Pel que fa al s\xc3\xb2l, el dret de propietat implica que el propietari d'un terreny \xc3\xa9s amo de la seva superf\xc3\xadcie i del que est\xc3\xa0 sota d'ella i pot fer-hi les obres, plantacions i excavacions que li convinguin, salves les servituds, i amb subjecci\xc3\xb3 al que disposen les lleis sobre mines i aig\xc3\xbces i les lleis o els reglaments de policia. S'exceptuen els tresors amagats, descoberts casualment, la meitat dels quals pertany a qui l'ha descobert._NEWLINE_A Catalunya, la refer\xc3\xa8ncia a les lleis de Mines o Aig\xc3\xbces i als reglaments de policia, es substitueix pel redactat de l'article 541-1.2 del \xc2\xabLlibre cinqu\xc3\xa8 del Codi Civil de Catalunya\xc2\xbb que diu: \xc2\xabLes facultats que atorga el dret de propietat s'exerceixen, d'acord amb la seva funci\xc3\xb3 social, dins dels l\xc3\xadmits i amb les restriccions que estableixen les lleis.\xc2\xbb\n_START_SECTION_\nLimitacions al dret de propietat\n_START_PARAGRAPH_\nEl contingut del dret de propietat \xc3\xa9s limitat per les lleis, tal com justament assenyala l'article 348 del \xc2\xabLibro Segundo del C\xc3\xb3digo Civil\xc2\xbb d\xe2\x80\x99Espanya. Procedeix ara con\xc3\xa8ixer quines s\xc3\xb3n les limitacions legals, establertes per diverses lleis o reglaments, que garanteixen que les facultats inherents al dret de propietat s'exerceixin, d'acord amb la seva funci\xc3\xb3 social, dins dels l\xc3\xadmits i amb les restriccions que les mateixes lleis i reglaments indiquen._NEWLINE_Les principals limitacions legals del dret de propietat sobre el s\xc3\xb2l o altres b\xc3\xa9ns immobles, s\xc3\xb3n les que deriven de la legislaci\xc3\xb3 sobre mines i aig\xc3\xbces i s'estudien en la secci\xc3\xb3 \xc2\xabEl subs\xc3\xb2l\xc2\xbb d'aquest article._NEWLINE_Les altres limitacions legals al dret de propietat deriven b\xc3\xa0sicament de les lleis urban\xc3\xadstiques, mediambientals, d'infraestructures i les de defensa i seguretat. La seva legitimitat est\xc3\xa0 basada en el compliment de les funcions socials que s\xc3\xb3n part dels objectius de les mateixes lleis.\n_START_SECTION_\nEstat espanyol\n_START_PARAGRAPH_\n\xc2\xabLey 26/2007, de 23 de octubre, de Responsabilidad Medioambiental\xc2\xbb, en aplicaci\xc3\xb3 de la Directiva 2004/35/CE del Parlament Europeu i del Consell, de 21 abril, 2004. Regula la responsabilitat dels operadors de prevenir, evitar i reparar els danys mediambientals, de conformitat amb l'article 45 de la Constituci\xc3\xb3 i amb els principis de prevenci\xc3\xb3 i al principi de \xc2\xabqui contamina paga\xc2\xbb._NEWLINE_No tots els recursos naturals estan protegits per aquesta Llei, ja que nom\xc3\xa9s ho estan aquells que tenen cabuda en el concepte de dany mediambiental: les aig\xc3\xbces, el s\xc3\xb2l, la ribera del mar i de les ries, les esp\xc3\xa8cies de la flora i de la fauna silvestres presents permanent o temporalment a Espanya, aix\xc3\xad com els h\xc3\xa0bitats de totes les esp\xc3\xa8cies silvestres aut\xc3\xb2ctones. Perqu\xc3\xa8 la llei pugui ser aplicada, s'haur\xc3\xa0 d'estar en pres\xc3\xa8ncia d'amenaces de danys o de danys pr\xc3\xb2piament dits que produeixin efectes adversos significatius sobre el mateix recurs natural. En el cas dels s\xc3\xb2ls el concepte de dany inclou, a m\xc3\xa9s, els riscos significatius que es produeixin efectes adversos sobre la salut humana.\n_START_SECTION_\nIlles Balears\n_START_PARAGRAPH_\n\xc2\xabDecret Llei 1/2007 de 23 de novembre, de mesures cautelars fins a l'aprovaci\xc3\xb3 de normes de protecci\xc3\xb3 d'\xc3\xa0rees d'especial valor ambiental per a les Illes Balears\xc2\xbb, en el qual s'adopten mesures cautelars a l'espera de l'aprovaci\xc3\xb3, en el futur, d'una llei de mesures per a un desenvolupament territorial sostenible, el contingut del qual ha d'afectar, entre altres extrems, les dimensions i les caracter\xc3\xadstiques dels s\xc3\xb2ls definits com a \xc3\xa0rees d'especial protecci\xc3\xb3 d'inter\xc3\xa8s per a les Illes Balears. S'encomana que l'instrument d'ordenaci\xc3\xb3 territorial de les illes d'Eivissa i Formentera determini, si escau, els nous par\xc3\xa0metres per a l'edificaci\xc3\xb3 a les \xc3\x80rees Naturals d'Especial Inter\xc3\xa8s ponderant la preservaci\xc3\xb3, entre d'altres, de la qualitat natural del territori, de la seva singularitat i dels valors hist\xc3\xb2rico-culturals vinculats al paisatge.\n_START_SECTION_\nServituds\n_START_PARAGRAPH_\nLa servitud \xc3\xa9s un gravamen imposat sobre un immoble en benefici d'un altre pertanyent a diferent amo. L'immoble a favor del qual est\xc3\xa0 constitu\xc3\xafda la servitud es diu predi dominant; el que la pateix, predi servent. En establir una servitud s'entenen concedits tots els drets necessaris per al seu \xc3\xbas._NEWLINE_L'amo del predi dominant pot fer, a c\xc3\xa0rrec seu, sobre el predi servent, les obres necess\xc3\xa0ries per a l'\xc3\xbas i conservaci\xc3\xb3 de la servitud, per\xc3\xb2 sense alterar-la ni fer-la m\xc3\xa9s costosa i amb l'obligaci\xc3\xb3 d'ocasionar la menor incomoditat possible l'amo del predi servent._NEWLINE_L'amo del predi servent no pot menyscabar de cap manera l'\xc3\xbas de la servitud constitu\xc3\xafda. Malgrat l'anterior, si la servitud arriba a ser molt inc\xc3\xb2moda per a l'amo del predi servent o el priva de fer-hi obres, o millores importants, es pot variar a c\xc3\xa0rrec seu, sempre que ofereixi un altre lloc o forma igualment c\xc3\xb2modes, i de manera que no resulti perjudici a l'amo del predi dominant o als que tinguin dret a l'\xc3\xbas de la servitud._NEWLINE_A Catalunya la servitud \xc3\xa9s el dret real que grava parcialment una finca, que \xc3\xa9s la servent, en benefici d'una altra, que \xc3\xa9s la dominant, i pot consistir en l'atorgament a aquesta d'un determinat \xc3\xbas de la finca servent o en una reducci\xc3\xb3 de les facultats del titular de la finca servent. Els titulars del dret de servitud es poden beneficiar de la finca servent en la mesura en qu\xc3\xa8 ho determinen el t\xc3\xadtol de constituci\xc3\xb3 o el Codi civil (art. 566-1 llibre 5). La servitud s'exerceix de la manera m\xc3\xa9s adequada per a obtenir la utilitat de la finca dominant i, alhora, de la menys inc\xc3\xb2moda i/o lesiva per a la finca servent (art. 566-4.2 llibre 5). Els propietaris de la finca servent, si l'exercici de la servitud esdev\xc3\xa9 excessivament carreg\xc3\xb3s i inc\xc3\xb2mode, poden exigir, a llur c\xc3\xa0rrec, les modificacions que creguin convenients en la manera i el lloc de prestar la servitud, sempre que no en disminueixin el valor i la utilitat (art. 566-4.3 llibre 5)._NEWLINE_Les servituds poden ser legals o volunt\xc3\xa0ries segons s'estableixin per la llei o per la voluntat dels propietaris._NEWLINE_Tot i que les servituds afecten o poden afectar exclusivament als b\xc3\xa9ns immobles, d'ara endavant ens referirem \xc3\xbanicament a les servituds que afecten al s\xc3\xb2l."